Diari Oficial de la Generalitat Valenciana


Sumari del DOGV 9968, del 29-10-2024 (2024/10688)

RESOLUCIÓ de 6 de maig de 2024, de la Direcció General d’Urbanisme, Paisatge i Avaluació Ambiental, per la qual és formula un informe d’impacte ambiental del Projecte de sondeig per a captació d’aigües subterrànies, parcel·la 286 del polígon 22 del terme municipal d’Alzira (València). Expedient: (3368597) 213/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9968

Data del DOGV
:   29-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10731

CVE
:   LQKP-N-4826-15976

Data del document
:   06-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Alzira
    * impacte ambiental

«Informe d’impacte ambiental

Expedient: (3368597) 213/2023/AIA.

Títol: Sondeig per a captació d’aigües subterrànies.

Titular: María Amparo Navarro Climent.

Òrgan substantiu: Servei Territorial d’Indústria, Energia i Mines de València. Exp. ASOSUB/2023/284/46.

Localització: Parcel·la 286 del polígon 22 del terme municipal d’Alzira (València).

Tramitació administrativa

Mitjançant un escrit firmat en data 13 de novembre de 2023 pel cap del Servei Territorial d’Indústria, Energia i Mines de València (expedient amb referència ASOSUB/2023/284/46), es va donar trasllat a este òrgan ambiental del document ambiental i el projecte corresponent, a fi de sotmetre’l al procediment d’avaluació ambiental simplificada, de conformitat amb la Llei 21/2013, de 9 de desembre, d’avaluació ambiental, i l’RD 445/2023, de 13 de juny.

Tal com establix l’article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 28 de setembre de 2023 es formula una consulta a l’Ajuntament d’Alzira (València) perquè, d’acord amb les seues competències, informe sobre si el projecte pot causar impactes ambientals significatius.

Amb data 8 de gener de 2024, este òrgan ambiental rep l’informe emés per l’Ajuntament d’Alzira, el qual conclou que no s’aprecia que el projecte puga causar impactes ambientals significatius.

Així mateix, es consulta a la Confederació Hidrogràfica del Xúquer en relació amb la possible afecció del projecte, ja que es localitza en un territori afectat per zona de perillositat geomorfològica i, a més, el punt a on es pretén realitzar el sondeig està a una distància aproximada de 40 m d’un llit fluvial denominat el barranc de l’Estret, per la qual cosa l’àrea de treball es troba dins de la seua zona de policia. Transcorregut el termini màxim de consulta que s’establix en l’article 46 de la LAA, no s’ha rebut cap contestació.

Vista la informació que conté l’expedient, s’estima que aporta elements de juí suficients per a continuar el procediment d’avaluació ambiental simplificada.

Criteris ambientals

Per a emetre este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’apartat a de l’annex III d’esta.

Característiques del projecte

La finalitat del projecte és l’execució d’un sondeig de captació d’aigües subterrànies a fi d’aconseguir el cabal necessari per a atendre les necessitats de proveïment de la vivenda i el reg d’una parcel·la amb una superfície de 2.691 m² en la partida del Carrascal, en el terme municipal d’Alzira (València), concretament en la parcel·la 286, polígon 22. El promotor considera que un volum anual de 500 m³/any serà suficient per a cobrir les necessitats hídriques, per la qual cosa sol·licita una autorització que li permeta investigar aigües subterrànies mitjançant la construcció en la seua parcel·la d’un sondeig que, en cas de ser positiu, li permeta obtindre un cabal de 0,30 l/s.

A causa dels materials que es preveu travessar i la profunditat en la perforació, s’ha triat com a sistema de perforació la rotopercussió. El sondeig tindrà una profunditat de 50 m i 220 mm de diàmetre de perforació. Una vegada s’arribe a la profunditat desitjada, es procedirà a l’entubament definitiu del sondeig mitjançant una canonada de PVC, de 180 mm de diàmetre i 4 mm de grossària, en trams de 6 metres. Una vegada col·locada la canonada, s’instal·larà la bomba submergible, que se situarà a 45 m de profunditat.

Abans de fer el sondeig, es crearà una bassa de llots en el mateix terreny amb suficient capacitat per a rebre detritus (fragments de roca) i així evitar que s’estenguen pels terrenys pròxims. Quan finalitzen els treballs, quedarà completament plena de detritus i dels terrenys inicialment extrets, que s’estendran sobre els depositats i deixaran la superfície restaurada.

L’àrea de treball abasta una superfície aproximada d’uns 110 m², en la qual s’emplaçarà el camió amb sonda i el camió que transporta el compressor, així com la zona de contenció de llots.

S’ha calculat el volum aproximat de detritus obtingut en la perforació, tenint en compte el diàmetre de perforació i la humitat d’estos, de manera que es produirà un volum aproximat de 3,9 m³ de detritus. No s’especifiquen les dimensions de la bassa de detritus.

L’accés a l’emplaçament es fa des de la mateixa finca, per la qual cosa no es requerix cap obra, accés, desbrossament ni condicionament de consideració, més que les necessàries d’implantació de la maquinària perquè siga estable i operativa.

El promotor indica que el termini d’execució previst per a la realització de les obres s’estima en un màxim de dos jornades.

Ubicació del projecte

La perforació objecte d’estudi està situada a la comarca de la Ribera Alta, en el terme municipal d’Alzira (València). Segons la informació cadastral, la parcel·la ocupa una superfície de 2.691 m² (ref. cadastral número 48230M035260120169DA) en la partida del Carrascal, que correspon a la parcel·la 286, polígon 22, dins de la qual hi ha una vivenda que ocupa una superfície de 166 m² amb ús principal agrari (rústic) i residencial (urbà). Les coordenades UTM del sondeig són (ETRS89; fus 30) X= 728.397, Y= 4.330.780 i Z= 50 m.

Urbanísticament, el punt de sondeig es troba sobre un sòl qualificat de sòl no urbanitzable.

Segons la informació facilitada pel promotor, no hi ha cap altre pou/sondeig en un radi inferior als 100 m.

Atesa la classificació de les unitats hidrogeològiques, la captació pertany, hidrogeològicament, al sistema d’explotació del Xúquer, el qual comprén la mateixa conca del riu Xúquer i totes les demandes que s’atenen des d’esta. La superfície total inclosa en este sistema és de 22.208 km². La unitat hidrogeològica en la qual se situa l’obra subterrània projectada és la 08.31 Serra de les Agulles i, dins d’esta, es localitza en la massa d’aigua subterrània denominada Serra de les Agulles, a la qual correspon el codi d’identificació 080.149. Esta massa d’aigua té mal estat qualitatiu, químic i global. El recurs disponible de la massa d’aigua subterrània és de 51,3 hm³, i compta amb una superfície total de 252 km².

D’acord amb la informació facilitada pel promotor, la perforació del sondeig travessarà un sistema format per materials d’origen al·luvial, llims i arenes argilenques amb cudols arredonits.

Característiques de l’impacte potencial

Els efectes contaminants de l’actuació es limiten a l’ús de maquinària (emissió de gasos de combustió, pols i sorolls), amb un efecte temporal curt i una rellevància ambiental baixa. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. No s’utilitzaran llots, espumants ni additius durant el procés de perforació. El risc d’accidents queda regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Es produiran una sèrie d’impactes al component de l’atmosfera que suposen la generació d’olors, sorolls i vibracions, així com emissions a l’atmosfera en forma de partícules.

Al marge de l’aprofitament hídric, l’ús de recursos naturals resulta irrellevant en esta mena d’obres, així com la generació de residus, més enllà del detritus generat per la perforació, a la qual cosa s’afigen els materials procedents de l’excavació de la bassa de llots. La lixiviació total, el contingut de contaminants en estos i l’ecotoxicitat del lixiviat són poc significatius i, en particular, no han de suposar un risc per a la qualitat de les aigües superficials ni subterrànies.

L’actuació no afecta cap espai natural protegit, espai de la Xarxa Natura 2000, forest d’utilitat pública ni via pecuària. Consultada la base de dades de biodiversitat de la Comunitat Valenciana, no s’ha constatat la presència de cap espècie protegida en l’àmbit més pròxim a l’actuació.

No es preveu un impacte significatiu sobre el sòl, el paisatge, la vegetació, ni sobre la fauna ni la biodiversitat, excepte el que es puga produir amb caràcter puntual i temporal durant l’execució dels treballs per l’ús de la maquinària.

No s’ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

Segons el PATRICOVA, el punt de sondeig es troba afectat per risc de perillositat per inundació de nivell 6 per ventalls torrencials. Atés el tipus d’actuació (temporal), no es preveu cap afecció. Així mateix, s’ha comprovat que el llit fluvial més pròxim correspon al barranc de l’Estret, que discorre per l’est a una distància aproximada d’uns 40 m, per la qual cosa l’àrea de treball es troba dins de la seua zona de policia. En tot cas, abans d’iniciar els treballs en la zona de policia de llit públic s’haurà de comptar amb l’autorització de l’organisme de conca.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la llei d’aigües, no es pot iniciar la construcció d’una obra hidràulica que comporte la concessió de nous usos de l’aigua sense que, prèviament, s’obtinga o es declare la concessió corresponent, l’autorització o la reserva demanials.

Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

Conclusió

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificat, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf 3.a 3r de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Valorar que l’execució del projecte de sondeig de captació d’aigües subterrànies en la parcel·la 286, polígon 22 del terme municipal d’Alzira (València), promogut per María Amparo Navarro Climent, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, les previsions del projecte i del document ambiental i els termes d’este informe, en particular:

1r) No es podran iniciar els treballs per a l’execució del sondeig mentres no s’haja obtingut, de l’organisme de conca, la concessió o l’autorització prèvies o se li haja comunicat.

2n) Abans de l’inici dels treballs en la zona de policia de llit públic, s’haurà de comptar amb l’autorització de l’organisme de conca.

3r) El contractista ha de construir al costat de la perforació una bassa d’unes dimensions que puga albergar la totalitat dels detritus, llots i additius generats durant la perforació; així mateix, ha de garantir la neteja, la seguretat i el rebliment posterior de les basses de llots.

4t) S’ha de preveure un seguiment adequat de les obres a fi d’anar completant la informació hidrogeològica de l’obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.

5t) A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’han de complir les instruccions bàsiques de protecció establides en el reglament de domini públic hidràulic.

6t) Es protegiran la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran mitjançant subsolatge i/o passades amb aladre.

7m) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.

8u) Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc a on es van generar. També ho podrien fer pel Decret 200/2004, del Consell de la Generalitat, que regula l’ús de residus inerts en obres de restauració i rebliment (article 3.1.a). No obstant això, als detritus del sondeig ‘aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’haurà de restaurar perquè es quede amb la morfologia inicial.

9é) Durant el temps que dure l’assaig de bombament, i amb la finalitat de previndre processos erosius i evitar escolaments incontrolats, l’aigua extreta s’ha d’abocar a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, siga efectiu per a evitar l’erosió i els possibles danys en infraestructures i propietats adjacents. Si estos es produïxen, el promotor de l’obra haurà de reparar els danys causats.

10m) Si, durant l’execució de les obres, es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

11é) Cal preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que té si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des que es va publicar, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte en els termes que preveu l’article 48 de la Llei 21/2013, de 9 de desembre.»

  

València, 6 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental